V: Hoekom kan grond nie onderverdeel word nie?
Ons het 'n plaas van sowat 43 ha gekoop. Met die koop van die plaas is ons nie ingelig dat die plaas nie onderverdeel mag word nie. Ons het steeds aansoek gedoen vir onderverdeling en die aansoek is afgekeur.
Sowat 2km vanaf ons plaas is daar egter 'n plaas wat onderverdeel is. Ons redenasie is dat daar 'n presedent geskep is. Waarom weier die raad ons? Ons wil ook weet wat die volgende stap is wat ons kan neem om die situasie te beredder?
Deur: Cornelius Kok27 Augustus 2019 637 keer gelees
Die onderverdeling van landbougrond is nie iets wat 'n eienaar of koper as vanselfsprekend of sy reg kan aanvaar nie. Die wet op Onderverdeling van Landbougrond (Wet 70 van 1970) reguleer die onverdeling van landbougrond.
'n Aansoek vir onderverdeling word deur 'n landmeter voorberei en aan die staat voorgelê. Die aansoeker moet sy aansoek motiveer, van die oorwegings wat die department in ag neem is of die oorblywende gedeelte steeds 'n ekonomiese landbou-eenheid sal uitmaak waarop suksesvol geboer kan word.
Die department is gekant teen die versnippering van landbougrond wat lei tot onekonomiese landbou-eenhede. Indien die aansoek goedgekeur word, reik hy 'n permit vir onderverdeling uit. Sonder só 'n permit kan geen landbougrond onderverdeel word nie.
U kan nie op die presedent staatmaak dat daar elders in die omgewing onderverdelings goedgekeur is nie. Elke aansoek word op sy eie meriete oorweeg. Die volgende stap is om 'n landmeter oor u voorgenome aansoek te spreek om met die proses behulpsaam te wees.